## Educació destina prop d’1,7 milions d’euros per a la promoció del valencià en l’àmbit municipal

*** La finalitat d’estes subvencions és impulsar i fomentar l’ús del valencià en l’àmbit de l’Administració local
* Han resultat beneficiades 149 entitats locals: 144 municipis, 4 mancomunitats i 1 entitat local menor de la Comunitat Valenciana**

La Conselleria d’Educació, Cultura, Universitats i Ocupació ha publicat en el [Diari Oficial de la Generalitat Valenciana](https://dogv.gva.es/va/resultat-dogv?signatura=2025/28621) la resolució per la qual adjudica 1.698.605 euros per al foment del valencià en l’àmbit municipal en l’exercici 2025.

Estes subvencions es preveuen en l’Orde 25/2024, de 27 de desembre de 2017, de la Conselleria d’Educació, per la qual s’aproven les bases reguladores del procediment de subvencions per a la promoció i foment del valencià en l’àmbit local destinades als municipis, mancomunitats i entitats locals menors que realitzen accions de promoció i foment de l’ús del valencià.

A través d’estes subvencions es pretén donar compliment al mandat estatutari d’atorgar especial protecció i respecte a la recuperació del valencià, així com garantir l’ús normal i oficial de les dos llengües oficials de la Comunitat Valenciana.

A més, cal assenyalar que la Llei d’ús i ensenyament del valencià també definix el valencià com a llengua pròpia de la Generalitat, de la seua Administració pública i de l’Administració local, encomanant al Consell assumir la direcció tècnica i la coordinació del procés d’ús i ensenyança del valencià, assessorant al respecte a totes les administracions públiques, i adoptant totes les mesures que contribuïsquen al foment del seu ús i extensió.

Així, esta acció de foment està dirigida a les administracions locals, com a institucions més pròximes a la ciutadania i, per tant, agents de gran valor en els processos de foment de l’ús social del valencià.

En concret, han resultat beneficiàries d’estes ajudes un total de 149 entitats locals de la Comunitat Valenciana, de les quals 144 són municipis, 4 són mancomunitats (la Ribera Alta, la Safor, la Vall d’Albaida i la Marina Alta) a les quals se suma l’Entitat local menor Llosa de Camacho.

Estes ajudes corresponen a quatre modalitats d’actuació que són: el programa A, dirigit a les activitats de campanyes de promoció de la llengua dotat amb 360.000 euros; el programa B, per a la impartició de cursos de valencià, i l’import del qual ascendix a 110.000 euros; el programa C, l’objectiu del qual és l’ús del valencià en retolacions i senyalitzacions, per al qual s’han destinat 35.000 euros en ajudes; i el programa D, per a oficines i servicis de promoció del valencià dotades de personal, amb un import total d’1.000.000 d’euros.

Les subvencions aprovades estan destinades a finançar accions realitzades entre l’1 de novembre de 2023 i el 24 de gener de 2025.

Estes ajudes són compatibles amb altres subvencions per a la mateixa finalitat procedents de la Generalitat, altres administracions o altres ens públics o privats, nacionals o internacionals, sempre que la quantia no supere el cost de l’activitat per a la qual se sol·licita la subvenció.

Fecha: 27/07/2025